ત્રિપુરામાં ભાજપે ફક્ત 0.3 ટકા મતોની લીડ લીધી છે, પણ અહીં આ વખતની લીડ કરતાં, ગત વખતની ચૂંટણીથી કેટલા વધુ મતો મળ્યા તે અગત્યનું છે. ગત ચૂંટણીની સરખામણીએ ભાજપને 41.5 ટકા મતો વધુ મળ્યા છે તે અગત્યના છે. 2013ની ચૂંટણીમાં ફક્ત દોઢ ટકો મત અને આ વખતે સીધા 43 ટકા. અમુક પ્રાદેશિક પક્ષો અને હાલના સમયમાં દિલ્હીમાં આમ આદમી પાર્ટીને જ આવા જમ્પ મળ્યા છે. આવા જમ્પ ત્યારે જ મળે છે, જ્યારે લોકો પોતે પરિવર્તન શોધી કાઢે. નાગરિકો ઈચ્છતા હોય તેવું પરિવર્તન આપવા માટે ઉપલબ્ધ રાજકીય પક્ષો સક્ષણ ના હોય ત્યારે નવો જ પક્ષ લોકોએ શોધવો પડે. ત્રિપુરામાં ભાજપ એ નવો પક્ષ જ ગણાય. આ નવા પક્ષે કોંગ્રેસને અહીં સાફ કરી નાખી. ગત ચૂંટણીમાં કોંગ્રેસને 36.50 ટકા મતો મળ્યા હતા. ત્યાંથી કોંગ્રેસ સીધો ધબાય નમઃ કરીને 1.8 ટકા મતો પર આવી ગયો છે. ડાબેરીઓએ પણ છ ટકા ગુમાવ્યા છે. 48.10માંથી 42.70 થઈ ગયા. પ્રાદેશિક પક્ષોની સ્થિતિ લગભગ સરખી રહી છે. ગત વખતના 7.61 સામે, આ વખતે 7.50. 0.11 મતો ઓછા જ થયા છે. એ રીતે ત્રિપુરામાં ત્રીપાંખીયો જંગ હોવા છતાં મતોની ટકાવારી મતદારોના મીજાજ સાથે મેળ ખાય છે. ડાબેરી મતો ગુમાવ્યા એટલે સત્તા પણ ગુમાવવી પડી. કોંગ્રેસને સમ ખાવા એકેય સીટ ના મળી.